La idega que tien la Conseyería sobro'l teatru y'l teatru profesional, ye que, talo que fai 50 años, los trabayadores salen del curro, les muyeres de la so casa y van facer teatru, o van cantar nun corín, pa canalizar enerxíes y tar contentinos pa dir a currar a Ensidesa o a la mina al día siguiente, o a facer les  cames demientres canten "Cuatro pañolinos tengo". Esta afirmación, en tono poco seriu, pero nun por ello menos braera, tá afitada nel fechu que la cadarma del Circuitu Profesional (venti ayuntamientos, que tienen d'ufiertar 10 funciones mínimu al añu son 200 funciones, pa 40 compañíes, da una media de cinco añales por compañía, una ca dos meses, cuando sedríen necesaries polo menos ocho al mes pa qu'un actor o actriz seya un mileurista cualaquiera) ye un heriede del antiguu Plan Asturies Cultural (un plan  fechu pa "facer llegar la cultura a tol mundu", oxetivu un pocu yá superáu güei en temes de política cultural) y, magar que camudara de nome, nun s'adautó al profesionalismu, nin al aumentu compañíes nin de trabayadores. La industria teatral y cultural asturiana ta condergada a que la traten, a que la vean, a que la valoren como daqué folclóricu. Amás, dende l'Alministración, sobrotóo les llocales, nun se caltién dengún compromisu de dengún tipu con esta industria, que ye responsabilidá de tóos. Asina vese  como positiva y como daqué cosa normal la ufierta dafechamente deslleal que faen los grupos aficionaos de teatru, qu'arrevienten el mercáu baxando cachets, nun paguen seguridá social, esploten a los trabayadores... y qu'a dellos programadores permite-yos enllenar una programación con produtos baratos y mediocres na so mayoría. Eso, que ye'l frutu de la proverbial desatención y falta compromisu cola cultura y el teatru, nun debiera consentise de denguna forma. Esclariar que nun teo nada contra'l teatru amateur,  paezme bien que se faigan coses, sinon de qué va alimentase'l teatru profesional. Nos mesmos tamién entamamos asina. Pero sí lo teo a la escontra d'un comportamientu deslleal y de la falta planificación. Sedría necesario redefinir cuálos son los fines d'una asociación cultural, pa que nun seyan empreses camuflaes. Eso, pémeque, tamién pasa con delles compañíes profesionales, que realmente nun lo son. Esto ye Asturies. N'otros llaos nun pasa.